Diari Oficial de la Generalitat Valenciana


Sumari del DOGV 5189, del 01-02-2006 (2006/1057)

Informació pública de l'esborrany del decret pel qual es desplega en l'àmbit de la Comunitat Valenciana l'aplicació de la Llei 28/2005, de 26 de desembre, de mesures sanitàries contra el tabaquisme, reguladora de la venda, el subministrament, el consum i la publicitat dels productes del tabac.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/1057


Data del document
:   26-01-2006

Organisme emissor
:   Conselleria de Sanitat

Tipus de document
:   Resolució

Descriptors 

:   * tabac
    * tabaquisme
    * salut pública
    * decret
    * legislació sanitària

Informació pública de l'esborrany del decret pel qual es desplega en l'àmbit de la Comunitat Valenciana l'aplicació de la Llei 28/2005, de 26 de desembre, de mesures sanitàries contra el tabaquisme, reguladora de la venda, el subministrament, el consum i la publicitat dels productes del tabac. [2006/X1057]  
La Conselleria de Sanitat és el màxim òrgan encarregat de la direcció i execució de la política del Govern Valencià en matèria de sanitat, i exercix les competències que legalment té atribuïdes per a això.  
La Llei 28/2005, de mesures sanitàries contra el tabaquisme i reguladora de la venda, el subministrament i la publicitat dels productes del tabac va ser publicada el proppassat dia 27 de desembre i va entrar en vigor el dia 1 de gener d'enguany, excepte allò que fa referència a publicitat que entrava en vigor l'endemà de la publicació.  
En la llei, tal com indica el títol, es regula la venda i consum de tabac en els distints àmbits, establix l'obligatorietat d'assenyalar de forma adequada tant locals com màquines expenedores de tabac, i també establix que seran les comunitats autònomes les que determinaran les característiques concretes de les senyalitzacions.  
D'altra banda, establix que són competència de les administracions autonòmiques tots els aspectes relacionats amb les infraccions i sancions relatives a la llei.  
Es fa necessari, per tant, regular per mitjà de la corresponent norma legal de rang suficient tant les característiques de les senyalitzacions a què fa referència la llei, com la manera de participació dels diferents òrgans d'inspecció dependents de la Generalitat Valenciana de cara al millor compliment de la Llei en l'àmbit de la Comunitat Valenciana.  
A fi de vetlar per l'estricte compliment del tràmit d'audiència, es fa públic per a coneixement general l'obertura d'eixe tràmit durant el termini de set dies, comptadors des de la publicació del present anunci en el Diari Oficial de la Generalitat Valenciana, segons que establix l'article 49 bis, 1.c) de la Llei 5/1983, de Govern Valencià. L'esmentat esborrany podrà ser consultat en el Servici de Promoció de la Salut, Conselleria de Sanitat, carrer del Misser Mascó, 31 de València.  
Com que la Llei 28/2005 està en vigor des del dia 1 de gener passat, el termini ordinari del tràmit d'audiència es reduïx a set dies per raons d'urgència.  
València, 26 de gener de 2006.. El director general de Salut Pública: Manuel Escolano Puig.